आलोचना, साहित्य दी इक म्हत्तवपूर्ण विधा ऐ। ते जनेहा रिश्ता सिरजनात्मक साहित्य-रचना दा जीवन कन्नै होंदा ऐ उ’ऐ जनेहा रिश्ता आलोचना दा रचना कन्नै होंदा ऐ। इस चाल्ली इक त्रकोण बनदा ऐ-जीवन, रचना ते आलोचना दा। रचनाकार जीवन दियें जटलताएं, अनुभूतियें, भावनाएं ते यथार्थ दे अनुभवें, रिश्तें दियें परतें गी पेश करदा ऐ ते जीवन च अर्थ तलासदा ऐ। आलोचक रचना च निहित अर्थ गुहाड़दा ऐ। इक होर त्रकोण बी बनदा ऐ-रचनाकार, आलोचक ते पाठक दा—ते आलोचक, रचनाकार ते पाठक दे बश्कार पुलियां बनांदा ऐ। जीवन ते मानवी सरबंधें दियें बारीकियें गी समझने आस्तै, साहित्य दे बोधविकास आस्तै, साहित्यक रचनाएं गी पूरी चाल्ली समझने ते उन्दा रसास्वादन करने आस्तै साहित्य दी अपनी परम्परा बनाने आस्तै आलोचना दी भूमिका बड़ी म्हत्तवा आह्‌ली ऐ।